b'\n_START_ARTICLE_\nGodspeed You! Black Emperor\n_START_SECTION_\nIme\n_START_PARAGRAPH_\nBoter imena je japonski dokumentarni film iz leta 1976,\xc2\xa0\xc2\xbbGod Speed You! Black Emperor\xc2\xab\xc2\xa0(original:\xc2\xa0\xc2\xbbGoddo supiido yuu! Burakku emparaa\xc2\xab). Glasbena skupina se je ve\xc4\x8dkrat preimenovala, pri \xc4\x8demer pa se je spreminjala samo lega klicaja v imenu.\n_START_SECTION_\nGlasba\n_START_PARAGRAPH_\nSkupino obi\xc4\x8dajno tako glasbeni kritiki, kakor tudi publika, uvr\xc5\xa1\xc4\x8dajo v postrock._NEWLINE_Na Godspeed You! Black Emperor ali na kratko GY!BE so najbolj vplivali progresivni rock, punk in klasi\xc4\x8dna glasba. Na njihovih plo\xc5\xa1\xc4\x8dah je po navadi majhno \xc5\xa1tevilo precej dolgih (10\xe2\x80\x9325 minut) instrumentalnih skladb, ki so razdeljene na\xc2\xa0\xc2\xbbstavke\xc2\xab.\n_START_SECTION_\nZgodovina\n_START_PARAGRAPH_\nLeta 1994 so trije \xc4\x8dlani ustanovili skupino, toda \xc5\xa1tevilo glasbenikov je stalno nihalo. GY!BE so neko\xc4\x8d imeli \xc5\xbee 15 \xc4\x8dlanov, toda standardna zasedba \xc5\xa1teje 9 glasbenikov, ki igrajo elektri\xc4\x8dne kitare, bas kitare, godala, tolkala ter nekatere bolj eksoti\xc4\x8dne in\xc5\xa1trumente (recimo Glockenspiel)._NEWLINE_Poleg glasbe se na nekaterih albumih nahajajo tudi posnetki govora, ki slu\xc5\xbeijo kot komentarji sicer instrumentalne glasbe. V teh govornih delih nastopajo naklju\xc4\x8dni mimoido\xc4\x8di, ki jih je skupina ujela na trak med popotovanjem po severni Ameriki \xe2\x80\x93 \xc5\xbeupnik razglablja o apokalipsi, neki drug mo\xc5\xa1ki o nostalgiji, sli\xc5\xa1imo tudi obvestilo iz neke trgovine ter skupino otrok, ki govorijo oziroma pojejo v angle\xc5\xa1\xc4\x8dini in franco\xc5\xa1\xc4\x8dini.\n_START_SECTION_\nSkupina\n_START_PARAGRAPH_\n\xc4\x8clani GY!BE so se zmeraj otepali klasi\xc4\x8dnih intervjujev v marketin\xc5\xa1ke namene ter so javno kritizirali obstoje\xc4\x8do glasbeno industrijo. Zaradi tega so pridobili imid\xc5\xbe tema\xc4\x8dnih, skoraj asocialnih glasbenikov. Na ovitkih plo\xc5\xa1\xc4\x8d pogosto objavijo politi\xc4\x8dne ali dru\xc5\xbebeno-kriti\xc4\x8dne tekste in risbe, kar je posebnost v sicer precej apoliti\xc4\x8dnem postrocku. Zelo malo je tudi znanega o samih glasbenikih. Je pa GY!BE po objavi na naslovnici britanske glasbene revije New Musical Express postal precej bolj znan._NEWLINE_\xc4\x8clan skupine, ki ima najve\xc4\x8d stika s tiskom, je Efrim Menuck. Zaradi tega neformalno velja za vodjo skupine, \xc4\x8deprav tako skupina kot on to demantirajo. Poudarjajo demokrati\xc4\x8dnost v svoji skupnosti.\n_START_SECTION_\nObjave in stranski projekti\n_START_PARAGRAPH_\n\xc4\x8clani GY!BE delujejo v mnogih drugih skupinah in pri mnogih projektih. Od teh so najbolj znane A Silver Mt. Zion, Fly Pan Am in Set Fire to Flames. Sodelujejo tudi z drugimi glasbeniki in umetniki, med drugim z Elizabeth Anko Vajagi\xc4\x8d._NEWLINE_Javnost so ponovno opozorili nase, ko je njihov obo\xc5\xbeevalec, re\xc5\xbeiser Danny Boyle, vklju\xc4\x8dil skladbo (oziroma le fragment le-te)\xc2\xa0\xc2\xbbEast Hastings\xc2\xab\xc2\xa0v svoj film 28 dni pozneje \xe2\x80\x93 toda skladba se odvrti le v filmu, na uradnem soundtracku filma je ni._NEWLINE_GY!BE je svoje plo\xc5\xa1\xc4\x8de izdal pri zalo\xc5\xbebah Kranky in Constellation Records._NEWLINE_Leta 2004 je skupino zapustil dolgoletni kitarist Roger-Tellier Craig in se posvetil stranskemu projektu Fly Pan Am._NEWLINE_Na koncertih igra skupina pogosto zaenkrat \xc5\xa1e neobjavljeno skladbo Albanian. Njena objava je na\xc4\x8drtovana za naslednjo plo\xc5\xa1\xc4\x8do zasedbe. Druga neobjavljena skladba, Gamelan, bo verjetno prav tako objavljena. Vendar so te skladbe \xc5\xbee dosegljive \xe2\x80\x93 kot zelo kvalitetni posnetki publike. Skupina namre\xc4\x8d dovoljuje publiki snemanje koncertov \xe2\x80\x93 pogosto se zgodi, da taka\xc2\xa0\xc2\xbbbootleg\xc2\xab\xc2\xa0publikacija za\xc4\x8dne kro\xc5\xbeit naokoli pred uradno.'